**Innledning**

Når klubbene skal fremme kandidat for nominering til guvernør er det noen formelle krav gitt i ”2010 Manual of Procedure” – MOP - som må tilfredsstilles. I tillegg må kandidaten være kjent med og ha tid til den arbeidsbelastningen i 3-4 år som vervet medfører. Dersom vedkommende skulle bli valgt inn i NORFO´s styre som representant for sitt guvernørkull medfører dette ytterligere 3 års engasjement.

|  |  |  |  |  |
| --- | --- | --- | --- | --- |
| År 1 | År 2 | År 3 | År 4 | År 5 |
| På høsten fremmes kandidatens navn til nominasjonskomitéen | Nominasjon godkjennes på Distriktskonferansen. Formelt valgt som DGN | DGE | DG  (Styremedlem NORFO) | IPDG  (Neste 3 år, bidra som PDG) |

DG-District Governor, DGE- District Governor Elect, DGN-District Governor Nominee, IPDG- Immediate Past District Governor; PDG – Past District Governor

**Kvalifikasjoner:**

De viktigste kriteriene for å kunne bli nominert, hentet fra ”2010 Manual of Procedure”, er:

* Ha vært medlem av en rotaryklubb i minst 7 år ved tiltredelse som guvernør
* Ha et godt omdømme og være medlem i en velfungerende klubb
* Ha vært President i en hel periode, eller som president i en ny klubb dersom perioden er på minst seks måneder fra charterdato.
* Være fullt inneforstått med og fysisk i stand til å utføre de forpliktelser guvernørvervet medfører.
* Ha kunnskap om de kvalifikasjoner, plikter og ansvarsområder en guvernør har, slik de er beskrevet i RIs vedtekter og være villig til å undertegne en erklæring som viser at man kjenner til og forstår hva man forplikter seg til.

Når en klubb fremmer en kandidat må klubben forvisse seg om at vedkommende har de nødvendige kvalifikasjoner til å utøve lederskap og har tilstrekkelig engelskkunnskaper til å kunne delta i diskusjoner på dette språk.

**Klubbens ansvar**

Når en klubb bestemmer seg for å fremme en kandidat påtar klubben seg også ansvaret med å støtte vedkommende i utførelsen av oppgaven fra det øyeblikk nominasjonen er et faktum og fram til guvernøråret er avsluttet.

**Kampanje, stemmeverving.**

En rotarianer skal ikke verve stemmer eller ordne kampanjer for valg til embete innenfor Rotary International og heller ikke tillate stemmeverving av noen andre på sine vegne; heller ikke skal brosjyrer, litteratur, brev eller annet materiale distribueres eller sirkuleres av en rotarianer eller på hans/hennes vegne til klubber eller klubbmedlemmer.

**Tidsplan for nominasjonsprosessen**:

|  |  |
| --- | --- |
| 1. juli | **Nominasjonskomitéen** konstitueres |
| 15. juli | DG ber klubbene foreslå kandidater innen **15.september** |
| 30. september | Tidsfrist for **Nominasjonskomitéens** nominasjon av kandidat. |
| 10. oktober | Leder av komitéen underretter kandidatene om komitéens vedtak. DG kunngjør navn og klubb på kandidat og angir **25. oktober** som frist for å fremme konkurrerende kandidat. |
| 5. november | DG kunngjør konkurrerende kandidat(er) til klubbene. |
| 20. november | Tidsfrist for når klubbvedtak som støtter en eller flere konkurrerende kandidater skal være DG i hende. |
| 1.desember | DG sender ut stemmesedler for valg som er overklaget når det finnes minst en gyldig konkurrerende kandidat som støttes av fem eller flere klubber. |
| 21. desember | Tidsfrist for innsending av stemmesedler |
| 31. desember | Tidsfrist for opptelling av stemmesedler av Valgkomite som  oppnevnes av DG. Valg av kandidat kunngjøres. |
| 15. februar | DG´s frist for å sende ”**GOVERNOR-NOMINEE DATA**” med  ”**Uppgifter om guvernørkandidat”** til Zürich. |

**Oppgaver for den nominerte kandidat.**

Når kandidaten formelt er presentert på Distriktskonferansenmå vedkommende være forberedt på å inngå i distriktsadministrasjonen og avsette tid til deltagelse hvert år på Ledersamling, Distriktsrådsmøter, Presidentsamlinger, PETS, Distriktssamlinger og Distriktskonferanser. Alle disser er stort sett week-end samlinger.

**Opplæringsprogrammet som guvernør går i tre faser som følger:**

* **Governor Elect Training Seminar (GETS)** i regi av NORFO. Normalt i april på Gardermoen i det året vedkommende er DGN.
* **GETS** i regi av Rotary International som er forberedelse til International Assembley og foregår normalt i september/oktober et sted innenfor Zone 16 i det året en er DGE.
* **International Assembly (Internasjonal guvernøropplæring)** En uke i januar det kalenderåret man tiltrer guverørvervet i San Diego, California, USA. Det kan kombineres med en ukes Homestay i Florida, USA i forkant av reisen til California.

Det forutsettes at ledsager deltar på alle disse opplæringsprogrammene og det er derfor meget viktig at ledsager er inneforstått med dette.

Før vedkommende møter på første GETS på Gardermoen er det en forutsetning at det drives egenstudier for å tilegne seg Rotary kunnskaper. Det omfatter blant annet at en setter seg inn i ”Manual of Procedure” med spesiell vekt på Guvernørens gjøremål, videre ”Council on Legislation” og Økonomihåndbok for distriktet samt at en er kjent med web sidene til Rotary International. ([rotary.org](http://rotary.org/)), NORFO ([rotary.no](http://rotary.no/)) og Distrikt 2290 ([d2290.rotary.no](http://d2290.rotary.no)).

**NB. Før klubben fremmer navn på kandidat så skal vedkommende ha fått en kopi av ” Nominering av Guvernør og forsikret presidenten at vedkommende har forstått hvilke forpliktelser det innebærer å være kandidat for nominering til guvernør**.